Iz Klinike za infektivne bolesti "Dr. Fran Mihaljević" u Zagrebu potvrđena je još jedna oboljela osoba novim koronavirusom, hospitalizirana u Općoj bolnici Pula, javili su u poslijepodnevnim satima iz Nacionalnog stožera Civilne zaštite.

Do sada je u Republici Hrvatskoj potvrđeno ukupno 13 oboljelih osoba, priopćili su iz Nacionalnog stožera.

Riječ je o hrvatskom državljaninu koji radi u Italiji, a na njegovom radnom mjestu je identificirano više oboljelih osoba, zaključuje se u kratkom priopćenju.

Oboljeli muškarac je iz Labina, a sa simptomima je hospitaliziran u nedjelju.

- Pacijent je primljen jučer te je nakon testiranja zadržan. Pozitivan je nalaz. Zasad je klinički stabilan što znači da pokazuje blage simptome bolesti. radio se o mlađem muškarcu (1973. godište), rekla nam je Irena Hrstić, ravnateljica OB Pula.

Za 19.30 sati sazvana je izvanredna konferencija za novinare Stožera civilne zaštite Istarske županije na kojoj bi trebalo biti izneseno više informacija o najnovijem slučaju zaraze u Hrvatskoj i prvom slučaju u Istri.